মুসলিম দেশসমূহের সোনালি ঐতিহ্যের আবহে গড়ে ওঠা ফিলিস্তিন মুসলমানদের অন্যতম প্রাণকেন্দ্র। ফিলিস্তিনের ভূখন্ড অত্যন্ত অন্যায়ভাবে ইহুদিরা ১৯৪৮ সালে দখল করে ইসরাইল নামক দেশ সৃষ্টি করে। অন্য দিকে ফিলিস্তিনিরা অবশিষ্ট অংশের স্বীয় বাসভূমিতেই আজ অনেকটা উদ্বাস্তু হয়ে বসবাস করতে বাধ্য হচ্ছে। আগ্রাসী গোষ্ঠী ইসরাইল স্বদেশ ভূমি থেকে লাখ লাখ ফিলিস্তিনি জনগণকে বিতাড়িত করেছে। প্রতিদিন নিরীহ জনগণের ওপর বর্বরোচিত হামলা অব্যাহত রেখেছে। অধিকারহারা নির্যাতিত ফিলিস্তিনবাসী ইসরাইলের নির্মমতার কবল থেকে মুক্তির জন্য আমরণ সংগ্রাম করে যাচ্ছেন। প্রতিদিনই অকারণে নিষ্পাপ ফিলিস্তিনি জনগণের রক্ত ঝরছে। বুলেটের আঘাতে অসংখ্য মুসলিমের বুক ঝাঁঝরা হচ্ছে। ঘরবাড়ি, দোকান-প্রতিষ্ঠান বুলডোজার দিয়ে গুঁড়িয়ে দেয়া হচ্ছে। ফিলিস্তিনি যুবকদের রক্তে তাদের মাতৃভূমি রঞ্জিত হচ্ছে। বায়তুল মোকাদ্দাস ও জেরুসালেম নগরীতে মুসলমানদের অবাধ বিচরণ নিষিদ্ধ। হাজার বছরের ঐতিহ্যমন্ডিত পবিত্র স্থানে নিগৃহীত ও নিষ্পেষিত। সমগ্র মুসলিম উম্মাহর জন্য অত্যন্ত বেদনাদায়ক ও দুর্ভাগ্যজনক।